**THE INTERNATIONAL CHAIR IN BIOETHICS (ICB)**

Η Διεθνής Έδρα Βιοηθικής (International Chair in Bioethics) είναι ένας παγκόσμιος οργανισμός με έτος ίδρυσης το 2001. Αποστολή της ICB είναι να υπηρετεί την ανθρωπότητα προσπαθώντας να επιτύχει τα υψηλότερα διεθνή πρότυπα στη Βιοηθική, την Ιατρική Ηθική και την Εκπαίδευση στο Δίκαιο της Υγείας. Η ICB είναι ένας ανεξάρτητος οργανισμός που βασίζεται σε ένα παγκόσμιο δίκτυο σήμερα με περισσότερα από 240 κλιμάκια σε πέντε ηπείρους. Παράλληλα η ICB παρέχει ένα φόρουμ για τα μέλη της με στόχο να επικοινωνούν ελεύθερα, να συνεργάζονται ενεργά, να επιτυγχάνουν συναίνεση για υψηλά πρότυπα Βιοηθικής, Ιατρικής Δεοντολογίας και Εκπαίδευσης στο Δίκαιο της Υγείας. Η ICB διευθύνει Επαγγελματικά Τμήματα και Διεθνές Φόρουμ Δασκάλων (IFT) με περισσότερα από 1200 μέλη. Υπό αυτό το πρίσμα θεσπίστηκε το 2015 και η Παγκόσμια Ημέρα Βιοηθικής (World Bioethics Day) και η ημερομηνία που επιλέχθηκε είναι η 19η Οκτωβρίου.

Τα πρώτα 20 έτη ο οργανισμός λειτουργούσε υπό την αιγίδα της UNESCO (Haifa) ενώ πλέον αποτελεί και επίσημα Cooperative Center της Παγκόσμιας Ιατρικής Ένωσης (World Medical Association). Η WMA από την πλευρά της έχει μια μακρόχρονη ιστορία συνεργασίας με την ICB η οποία και έχει εξελιχθεί σημαντικά σε διεθνές επίπεδο, ιδιαίτερα μέσω της συνεργασίας στο Διεθνές Συνέδριο Βιοηθικής και, πιο πρόσφατα, στο Τμήμα Εκπαίδευσης Online δραστηριοτήτων της ICB.

Το Ελληνικό Κλιμάκιο, το οποίο εκπροσωπεί τη χώρα μας στην ICB, ιδρύθηκε τον Αύγουστο του 2015, στο Εθνικό και Καποδιστριακό Πανεπιστήμιο Αθηνών και συγκεκριμένα στο Εργαστήριο Εφαρμοσμένης Φιλοσοφίας, και στόχος του είναι η προαγωγή του διαλόγου γύρω από τη Βιοηθική στη χώρα μας και η πλαισίωση επιστημονικών, αλλά και κοινωνικών δράσεων που αφορούν στα ζητήματα Βιοηθικής, σε στενή συνεργασία με άλλους φορείς και θεσμούς.

**ΠΑΓΚΟΣΜΙΑ ΗΜΕΡΑ ΒΙΟΗΘΙΚΗΣ – ΔΙΕΘΝΕΣ ΣΥΝΕΔΡΙΟ «ΚΟΙΝΩΝΙΚΗ ΕΥΘΥΝΗ και ΥΓΕΙΑ»**

Το θέμα του εορτασμού για το 2022 είναι «*Κοινωνική Ευθύνη και Υγεία».* Το θέμα αυτό εμπνέεται τόσο από το άρθρο 14 της Οικουμενικής Διακήρυξης για τη Βιοηθική και τα Ανθρώπινα Δικαιώματα (UDBHR) όσο και από τη σημασία των υπεύθυνων συμπεριφορών των ατόμων προς τις κοινωνίες τους κατά τη διάρκεια της πανδημίας Covid-19. Το αίσθημα ευθύνης των ατόμων απέναντι στις κοινωνίες τους διαδραμάτισε σημαντικό ρόλο στην πρόληψη της εξάπλωσης και της αποδοχής του εμβολιασμού στην πανδημία Covid-19. Παρατηρήθηκε σε όλο τον κόσμο ότι οι υπεύθυνες συμπεριφορές των ατόμων βοήθησαν στον περιορισμό της νόσου και αντίστροφα.

Ο εορτασμός διοργανώνεται σε υβριδική μορφή (online/livestreaming/in-person) στις 19 Οκτωβρίου 2022, από Το Ελληνικό Κλιμάκιο [International Chair in Bioethics (WMA Cooperative Center)](https://www.int-chair-bioethics.org/) και το [Εργαστήριο Εφαρμοσμένης Φιλοσοφίας](http://www.philosophylab.philosophy.uoa.gr/) Ε.Κ.Π.Α., η [Εθνική Επιτροπή Βιοηθικής & Τεχνοηθικής](http://www.bioethics.gr/) το [Ανοικτό Πανεπιστήμιο Κύπρου](http://www.ouc.ac.cy/) η [Ακαδημία Θεολογικών Σπουδών Βόλου](https://www.acadimia.org/) το [Ευρωπαϊκό Εργαστήριο Βιοηθικής, Τεχνοηθικής και Δικαίου](https://bioethics.panteion.gr/) και το [Ερευνητικό Κέντρο Βιοπολιτικής του Παντείου Πανεπιστημίου](https://centerofbiopolitics.com/). Το συνέδριο θα μεταδοθεί και σε live streaming από το [Εθνικό και Καποδιστριακό Πανεπιστήμιο Αθηνών](https://youtu.be/X_HWWnDei34) και την [BCI Media BROADCAST CANADIAN & INTERNATIONAL TV NETWORK](https://www.bcimediainc.com/).

Στο συνέδριο το οποίο θα διεξαχθεί στο αμφιθέατρο της Βιβλιοθήκης της Φιλοσοφικής σχολής του Εθνικού & Καποδιστριακού Πανεπιστημίου Αθηνών (9:00πμ – 2:30μμ) θα συμμετάσχουν σημαίνοντες επιστήμονες από διάφορους κλάδους, από την Ελλάδα, την Κύπρο και το εξωτερικό, οι οποίοι θα αναλύσουν από την ιδιαίτερη σκοπιά τους τα εν λόγω βιοηθικά ζητήματα. Μεταξύ άλλων θα συμμετάσχουν οι Prof. VOJIN RAKIC International Chair in Bioethics (WMA Cooperating Centre), Bioethics Day Department Steering Committee. Dr. JULIA TAINIJOKI-SEYER Advocacy and Medical Advisor WMA, Representative to the UN organisations. Prof. ROBERTO ANDORNO, Institute of Biomedical Ethics and History of Medicine, University of Zurich. Dr. CHELOUCHE TESSA, Co-Head of Bioethics and the Holocaust Dpt. International Chair in Bioethics (WMA Cooperating Centre).